法人以黑旗兵為心腹大患，每欲除之。光緒八年，法將李威利伐河內而得之。河內官黃耀自害，乃以尊室灞為長官。威利遺書順化，欲據河內。越王怒曰：「我內有黑旗兵，外有大清，何懼之有！」遣佐炎伐之。清廷遣兵來救。清將唐景崧勸曰：「越為法逼，亡在旦夕，誠因保勝傳檄而定諸省，請命中國，假以名義，事成則王，此上策也；次則提全師擊河內，驅法人，中國必助之餉，此中策也；如坐守保勝，事敗而投中國，此下策也。」永福曰：「微力不足當上策，中策勉為之。」永福兵亦至，殺威利。事聞法國，波滑少將以大兵來伐。永福力戰，退保保勝。清與法國定約，越南歸法國保護焉。永福以黑旗兵歸，擢南澳鎮總兵。